Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta komission ehdotukseen Euroopan parlamentin ja neuvoston direktiiviksi orgaanisten liuottimien käytöstä tietyissä maaleissa ja lakoissa sekä ajoneuvojen korjausmaalaustuotteissa aiheutuvien haihtuvien orgaanisten yhdisteiden päästöjen rajoittamisesta ja direktiivin 1999/13/EY muuttamisesta (KOM(2002) 750 lopullinen (2002/0301 (COD)) /* KOM/2004/0016 lopull. - COD 2002/0301 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta komission ehdotukseen Euroopan parlamentin ja neuvoston direktiiviksi orgaanisten liuottimien käytöstä tietyissä maaleissa ja lakoissa sekä ajoneuvojen korjausmaalaustuotteissa aiheutuvien haihtuvien orgaanisten yhdisteiden päästöjen rajoittamisesta ja direktiivin 1999/13/EY muuttamisesta (KOM(2002) 750 lopullinen (2002/0301 (COD)) 1 TAUSTAA Ehdotus (asiakirja KOM(2002) 750 lopullinen - 2002/0301(COD)) toimitettiin Euroopan parlamentille ja neuvostolle: // 23.12.2002 Euroopan talous- ja sosiaalikomitea antoi lausuntonsa: // 18.6.2003 Euroopan parlamentti antoi lausuntonsa ensimmäisessä käsittelyssä: // 25.9.2003 Yhteinen kanta vahvistettiin (yksimielisyys): // 07.1.2004 2 KOMISSION EHDOTUKSEN TAVOITE EY:n perustamissopimuksen 95 artiklaan perustuvalla komission ehdotuksella pyritään rajoittamaan tietyissä maaleissa, lakoissa ja ajoneuvojen korjausmaalaustuotteissa käytettyjen, haihtuvia orgaanisia yhdisteitä (VOC-yhdisteitä) sisältävien liuottimien päästöjä. Lisäksi ehdotuksella pyritään muuttamaan direktiiviä 1999/13/EY jättämällä tietyt ajoneuvojen korjausmaalaukseen liittyvät toiminnot sen soveltamisalan ulkopuolelle. Kyseisissä toiminnoissa käytettyjen erikoistuotteiden VOC-pitoisuuksia säänneltäisiin ehdotuksen mukaan siinä esitetyillä raja-arvoilla. Tämä merkitsee hallinnollista ja teknistä yksinkertaistusta kyseiselle alalle, jolla toimii pääasiallisesti suhteellisen pieniä yrityksiä. VOC-yhdisteet kulkeutuvat ilmakehässä pitkiä matkoja, ja ne ovat yksi valtioiden rajat ylittävän pilaantumisen pääasiallisista lähteistä, koska ne ovat otsonia muodostavia yhdisteitä. Ehdotetun direktiivin ansiosta jäsenvaltiot voisivat helpommin noudattaa kansallisia päästörajoja koskevassa direktiivissä asetettuja vaatimuksia. Ilman lisätoimia VOC-päästöjen määrä olisi vuonna 2010 7,1 miljoona tonnia vuodessa, mutta kansallisia päästörajoja koskevassa direktiivissä jäsenvaltiot velvoitetaan saavuttamaan yhteisön päästöraja 6,5 miljoonaa tonnia vuodessa kyseiseen vuoteen mennessä. 3 YHTEISTÄ KANTAA KOSKEVAT HUOMAUTUKSET 3.1 Yleiset huomautukset Euroopan parlamentti hyväksyi 23. syyskuuta 2003 pitämässään täysistunnossa 40 tarkistusta niistä 83 tarkistuksesta, joita oli esitetty komission ehdotukseen. Näistä 40 tarkistuksesta komissio hyväksyi myöhemmin 16 kokonaan, osittain tai periaatteessa. Parlamentin hyväksymistä 40 tarkistuksesta neuvosto on sisällyttänyt yhteiseen kantaan 26 tarkistusta kokonaan, osittain tai periaatteessa. Parlamentin ehdottamien tarkistusten lisäksi neuvosto on tehnyt komission ehdotukseen useita omia, uusia muutoksia. Komissio tukee yhteistä kantaa. 3.2 Yksityiskohtaiset huomautukset 3.2.1 Komission hyväksymät tarkistukset, jotka on sisällytetty yhteiseen kantaan joko kokonaan tai osittain Tarkistukset 4, 6, 10, 11, 13, 14, 16, 19, 20, 22, 26, 32, 33, 34, 54 ja 84 on sisällytetty yhteiseen kantaan joko kokonaan tai osittain. Tarkistus 4, jossa vaaditaan nimenomaista viittausta direktiivin soveltamisalaan kuuluviin tuotteisiin, on sisällytetty osittain johdanto-osan 7 ja 8 kappaleeseen. Tarkistuksen 6 periaate, jonka mukaan on tarpeen sallia erikoismateriaalien käyttö vanhojen ja arvokkaiden ajoneuvojen huollossa, on sisällytetty johdanto-osan 11 kappaleeseen. Tarkistuksessa 84 poistetaan 1 artiklan 1 kohdasta viittaus ihmisten terveyteen. Neuvosto on hyväksynyt tämän tarkistuksen. Tarkistuksessa 10 todetaan, että direktiivi ei estä tai rajoita kansallisia tai yhteisön toimenpiteitä, joiden tavoitteena on suojella työntekijöiden tai kuluttajien terveyttä. Tarkistuksen sisältö on otettu huomioon 1 artiklan 4 kohdassa. Tarkistus 11, joka koskee VOC-pitoisuuden määritelmää, on sisällytetty kokonaan 2 artiklan 2 kohdan uuteen versioon. Tämän johdosta 3 artiklan 1 kohdan kolmanteen luetelmakohtaan on lisätty selvennys, joka koskee käyttövalmiita tuotteita. Tarkistuksen 13 ensimmäinen osa on sisällytetty 2 artiklan 6 kohtaan, ja sen toinen osa on otettu huomioon 2 artiklan 2 kohdan uudessa versiossa sekä liitteessä I olevan I.2.1 kohdan a alakohdan ensimmäisessä luetelmakohdassa. Tarkistus 14, joka koskee pinnoitteen/maalin määritelmää, on sisällytetty 2 artiklan 7 kohtaan. Tarkistuksessa 16 tähdennetään, että direktiivi ei rajoita sellaisten kansallisten tai yhteisön toimenpiteiden soveltamista, jotka suojaavat työntekijöiden terveyttä ja työympäristöä enemmän kuin direktiivissä edellytetään, eikä vaikuta tällaisiin toimenpiteisiin. Tarkistuksen sisältö on otettu huomioon 1 artiklan uudessa 4 kohdassa. Tarkistuksen 19 mukaan olisi sallittava, että vanhojen ja arvokkaiden ajoneuvojen korjaukseen tarkoitettuja tuotteita, jotka ylittävät VOC-pitoisuuksille asetetut raja-arvot, myydään pieniä määriä. Tarkistuksen sisältö on otettu 3 artiklan 3 kohdassa huomioon, ja 7 artiklaa on muutettu vastaavasti. Tuotteiden pakkausmerkintöjä koskeva tarkistus 20 on otettu osittain huomioon 4 artiklassa. Johdanto-osan 12 kappaleessa todetaan puolestaan, että direktiivillä täydennetään kemiallisten aineiden ja valmisteiden pakkausmerkintöjä koskevia yhteisön säännöksiä. Tässä yhteydessä on muistettava, että kansallisia ja yhteisön lisätoimenpiteitä koskevaa 1 artiklan 4 kohtaa sovelletaan myös pakkausmerkintöjä koskeviin vaatimuksiin. Tarkistuksen 22 mukaan jäsenvaltiot voivat myöntää sellaisia erikoismaaleja koskevia poikkeuksia, joita käytetään historiallisesti erityisen arvokkaiden rakennusten restaurointiin ja kunnossapitoon. Tarkistuksen keskeinen sisältö on otettu huomioon 3 artiklan 3 kohdassa sekä tietojen ilmoittamista koskevassa 7 artiklassa. Tarkistukset 26 ja 54 koskevat toimenpiteitä, joilla pyritään suojelemaan työntekijöiden terveyttä. Tarkistusten periaate on otettu huomioon 1 artiklan 4 kohdassa sekä neuvoston uudelleen muotoilemassa 8 artiklassa. Tarkistus 32, joka koskee sisäseinien ja -kattojen himmeiden maalien ja pinnoitteiden määritelmää, on sisällytetty yhteiseen kantaan kokonaan, ja liitteessä II olevan A kohdan taulukon a kohtaa on muutettu vastaavasti. Tarkistus 33 on sisällytetty liitteessä I olevan I.1.1 kohdan d alakohtaan. Tarkistus 34, joka koskee ajoneuvojen korjausmaalaustuotteiden määritelmää, on sisällytetty osittain liitteessä I olevaan I.2 kohtaa. Neuvosto ei ole kuitenkaan hyväksynyt soveltamisalan laajentamista koskemaan muita toimintoja (maantieajoneuvojen alkuperäistä maalausta tai perävaunujen maalausta). 3.2.2 Neuvoston lisäämät uudet säännökset Edellä mainittujen parlamentin esittämien ja komission hyväksymien 16 tarkistuksen lisäksi neuvosto on sisällyttänyt yhteiseen kantaan kymmenen komission alun perin hylkäämää tarkistusta (tarkistukset 1, 5, 7, 25, 31, 35, 36, 46, 48 ja 54) joko osittain tai periaatteessa. Lisäksi neuvosto on tehnyt ehdotettuun direktiiviin seuraavat muutokset: Direktiivin nimi ja 1 artikla: Neuvosto on poistanut yhdyssanasta "rakennusmaalit" osan "rakennus", jolla määritettiin direktiivin soveltamisalaan kuuluvia maaleja. Ilmaisua "rakennusmaalit" ei käytetä yleisesti kaikissa jäsenvaltioissa, ja sitä pidettiin liian rajoittavana. Lisäksi direktiivin liitteessä I on tyhjentävä luettelo direktiivin soveltamisalaan kuuluvista alaluokista. Direktiivin 2 artikla: Neuvosto on lisännyt 2 artiklaan 'valmisteen', 'kalvon' ja 'markkinoille saattamisen' määritelmät. Lisäksi se on tarkistanut VOC-pitoisuuden määritelmää. Direktiivin 3 artikla: Neuvosto on tehnyt 3 artiklaan seuraavat lisäykset: * Viittaus uuteen liitteeseen III, jossa luetellaan analyysimenetelmät, joita on tarkoitus käyttää arvioitaessa direktiivin noudattamista. * Sellaisia tuotteita koskeva poikkeus, joita käytetään ainoastaan direktiivin 1999/13/EY mukaan rekisteröidyissä tai luvan saaneissa laitoksissa, joissa käytetään puhdistinlaitteistoja (toiston välttämiseksi direktiivin liitteestä I on poistettu I.1 kohdassa esitetty maalien ja lakkojen määritelmä). * Siirtymäjärjestely, joka koskee olemassa olevia varastoja (3 artiklan 4 kohta). Direktiivin 7 artikla: Direktiivin täytäntöönpanoa koskevat ensimmäiset kaksi kertomusta on annettava 18 kuukauden kuluttua niistä päivistä, joina direktiivin liitteessä II asetettuja raja-arvoja on alettava noudattaa (1. tammikuuta 2007 ja 1. tammikuuta 2010). Seuraavat kertomukset on laadittava viiden vuoden välein. Direktiivin 9 artikla: Komission suorittamaa uudelleentarkastelua koskeva säännös on muotoiltu neuvoston yhteisessä kannassa kokonaan uudelleen. Kyseisen artiklan mukaan komissio antaa Euroopan parlamentille ja neuvostolle kaksi kertomusta, joihin se voi tarvittaessa liittää direktiivin muuttamista koskevia ehdotuksia. Yhteisen kannan 9 artiklan 1 ja 2 kohdassa luetellaan seikat, joita komission edellytetään tarkastelevan uudelleen. Ensimmäinen kertomus on tarkoitus laatia vuonna 2008 ja toinen kertomus, joka perustuu direktiivin soveltamisesta saatuihin kokemuksiin, vuonna 2012 (toisin sanoen viimeistään 30 kuukauden kuluttua siitä päivästä, jona liitteessä II esitetyt II vaiheen raja-arvot ovat tulleet voimaan). Liitteessä I olevan I.2.1 osan a alakohta: Ajoneuvojen korjausmaalaustuotteisiin kuuluvia esikäsittely- ja puhdistusaineita koskevan alakohdan ensimmäinen luetelmakohta, jossa määritellään ruiskupuhdistusaineet, on muotoiltu uudelleen, jotta se käsittäisi käytännöllisesti katsoen kaikki esikäsittelyaineet. Liite III (uusi): Kyseisessä liitteessä luetellaan analyysimenetelmät, joita on määrä käyttää arvioitaessa direktiivissä asetettujen VOC-raja-arvojen noudattamista. Tarkoitus on, että komissio hyväksyy tarvittaessa nämä menetelmät sääntelymenettelyä noudattaen. Johdanto-osan kappaleet: Näihin on tehty joitakin lisäyksiä ja muutoksia yhteisessä kannassa tehtyjen lisäysten johdosta. 4 PÄÄTELMÄ Komissio tukee yhteistä kantaa. Komissio on erityisen tyytyväinen direktiivin tarkoituksen ja soveltamisalan selventämiseen. Se on vakuuttunut siitä, että nämä selvennykset ovat asianmukainen vastaus parlamentin ja neuvoston ilmaisemiin poliittisiin huolenaiheisiin koskien työntekijöiden ja kuluttajien terveyden suojelua.